ทริสฯ คงเครดิตองค์กร-หุ้นกู้ CPFที่ A+/Stable หลังซื้อกิจการไก่รัสเซีย
ทริสฯ คงเครดิตองค์กร-หุ้นกู้ CPFที่ A+/Stable หลังซื้อกิจการไก่รัสเซีย
29 ก.ค. 2558

ทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันของ บริษัท เจริญโภคภัณฑ์อาหาร จำกัด (มหาชน) หรือ CPF ที่ระดับ “A+” ด้วยแนวโน้ม “Stable” หรือ “คงที่”
อันดับเครดิตดังกล่าวได้พิจารณาถึงแผนการลงทุนในธุรกิจไก่ครบวงจรในประเทศรัสเซีย โดยทริสเรทติ้งมีความเห็นว่าการซื้อกิจการดังกล่าวสอดคล้องกับแผนกลยุทธ์ระยะยาวของบริษัทที่มีเป้าหมายที่จะขยายการลงทุนในประเทศที่มีแนวโน้มการเติบโตทางด้านการบริโภคเนื้อสัตว์ การลงทุนนี้จะไม่ส่งผลกระทบในทางลบต่อฐานะการเงินของบริษัทเนื่องจากมูลค่ากิจการของบริษัทที่จะลงทุนคิดเป็นประมาณ 5.7% ของขนาดสินทรัพย์ของบริษัท เงินทุนที่ใช้ในการซื้อกิจการส่วนใหญ่จะมาจากเงินสดในมือ นอกจากนี้ บริษัทที่เข้าไปลงทุนดังกล่าวก็มีผลกำไรและมีความสามารถในการทำกำไรในระดับที่ดี
แนวโน้มอันดับเครดิต “Stable” หรือ “คงที่” สะท้อนถึงความคาดหมายว่าบริษัทจะยังคงสามารถรักษาสถานะผู้นำในธุรกิจเกษตรอุตสาหกรรมและอาหารที่มีการเปลี่ยนแปลงตลอดเวลาเอาไว้ได้ นอกจากนี้ ความหลากหลายของธุรกิจในกลุ่มทั้งในด้านของการดำเนินงาน สินค้า และตลาดน่าจะช่วยลดความเสี่ยงจากความผันผวนของราคาผลิตภัณฑ์ในธุรกิจฟาร์มซึ่งมีลักษณะเป็นสินค้าโภคภัณฑ์และมีปัญหาการแพร่ระบาดของโรคได้บางส่วน
อันดับเครดิตมีโอกาสปรับขึ้นหากบริษัทแสดงให้เห็นถึงความสามารถในการรักษาอัตราส่วนเงินกู้รวมต่อโครงสร้างเงินทุนให้อยู่ในระดับต่ำกว่า 50% และสามารถเพิ่มกระแสเงินสดส่วนเกินสำหรับรองรับการชำระหนี้ได้อย่างต่อเนื่อง ในทางกลับกัน อันดับเครดิตอาจถูกปรับลดลงได้หากบริษัทมีการซื้อกิจการขนาดใหญ่โดยใช้เงินกู้จำนวนมากซึ่งส่งผลให้ฐานะการเงินอ่อนแอลงและทำให้กระแสเงินสดส่วนเกินสำหรับรองรับการชำระหนี้ลดลง
เมื่อวันที่ 24 กรกฎาคม 2558 CPF ได้ประกาศว่าจะลงทุนธุรกิจไก่ครบวงจรในประเทศรัสเซียโดยบริษัทย่อยคือ CPF Netherlands B.V. ได้ลงนามในสัญญาซื้อขายหุ้นกับ Agro-Invest Brinky B.V. เพื่อซื้อธุรกิจไก่ครบวงจรในรัสเซียของ Agro-Invest Brinky B.V. ทั้งนี้ ตามสัญญาระบุว่าบริษัทจะซื้อหุ้นบริษัทจัดตั้งใหม่ในประเทศรัสเซีย ซึ่งจะถือหุ้น 80% ในบริษัท CJSC Poultry Production Severnaya และ CJSC Poultry Parent Stock Production Woyskovitsy (รวมเรียกว่า S&amp;W) โดยการซื้อหุ้น 80% จะแล้วเสร็จภายในปี 2558 และบริษัทจะซื้อหุ้นส่วนที่เหลืออีก 20% ภายในเดือนสิงหาคม 2561
S&amp;W มีมูลค่ากิจการรวม 680 ล้านดอลลาร์สหรัฐ (เทียบเท่า 23,766 ล้านบาท ณ อัตราแลกเปลี่ยน 34.95 บาทต่อ 1 ดอลลาร์สหรัฐ) หรือคิดเป็น 5.7% ของขนาดสินทรัพย์ของบริษัท ณ เดือนมีนาคม 2558 สำหรับแหล่งเงินทุนที่จะใช้ในการซื้อกิจการในครั้งนี้ส่วนใหญ่จะมาจากเงินสดในมือและบางส่วนเป็นเงินกู้ยืมจากธนาคาร โดย ณ วันที่ 31 มีนาคม 2558 บริษัทมีเงินสดในมือและเงินลงทุนระยะสั้นรวม 30,907 ล้านบาท การซื้อกิจการในครั้งนี้จะอยู่ภายใต้เงื่อนไขสำคัญบางประการซึ่งรวมถึงการได้รับความเห็นชอบจาก Russian Competition Authority
S&amp;W เป็นผู้ผลิตไก่เนื้อแบบครบวงจรในประเทศรัสเซีย โดยบริษัทเป็น 1 ใน 5 ของผู้ผลิตไก่รายใหญ่ในประเทศรัสเซียโดยมีส่วนแบ่งทางการตลาด 5% เมื่อพิจารณาจากยอดขายผลิตภัณฑ์ไก่ การดำเนินงานของ S&amp;W ครอบคลุมตั้งแต่พ่อแม่พันธุ์ อาหารสัตว์ การเลี้ยงไก่เนื้อและการชำแหละ ในปี 2557 S&amp;W ขายผลิตภัณฑ์ไก่ซึ่งรวมถึงไก่ชิ้นและไก่สดทั้งตัวจำนวนประมาณ 200,000 ตัน โดยมีรายได้ 16,935 ล้านรูเบิ้ล (หรือเทียบเท่า 10,222 ล้านบาท ณ อัตราแลกเปลี่ยน 1.6567 รูเบิ้ลต่อ 1 บาท) ในปี 2557 ซึ่งเพิ่มขึ้นจาก 11,434 ล้านรูเบิ้ล ในปี 2555 กำไรก่อนดอกเบี้ยจ่าย ภาษี ค่าเสื่อมราคา และค่าตัดจำหน่าย (EBITDA) เท่ากับ 6,500 ล้านรูเบิ้ล (เทียบเท่า 3,923 ล้านบาท) ในปี 2557 เพิ่มขึ้นจาก 2,953 ล้านรูเบิ้ลในปี 2555 อัตรากำไรก่อนดอกเบี้ยจ่าย ภาษี ค่าเสื่อมราคา และค่าตัดจำหน่ายต่อยอดขาย หรือ EBITDA Margin อยู่ระหว่าง 17%-38% ในระหว่างปี 2555-2557 ซึ่งสูงกว่าของบริษัทที่อยู่ต่ำกว่า 8% ในช่วงเวลาเดียวกัน
การลงทุนใน S&amp;W ทำให้บริษัทมีธุรกิจไก่ในประเทศรัสเซียเพิ่ม จากเดิมที่มีเพียงธุรกิจหมูเท่านั้น หากการซื้อกิจการครั้งนี้สำเร็จบริษัทจะมีสัดส่วนรายได้จากธุรกิจในประเทศรัสเซียเพิ่มขึ้นเป็น 2.8% ของรายได้รวมจากเดิมที่มีสัดส่วนเพียง 0.5% ในปี 2557 ธุรกิจของ S&amp;W จะทำให้รายได้ของบริษัทเพิ่มขึ้นประมาณ 2% และ EBITDA เพิ่มขึ้นประมาณ 12% หากพิจารณาจากผลการดำเนินงานปี 2557